Document ID: 32004D0545

KOMISSION PÄÄTÖS,
tehty 8 päivänä heinäkuuta 2004,
79 GHz:n taajuusalueen yhdenmukaisesta käytöstä autojen lyhyen kantaman tutkalaitteissa Euroopan yhteisössä
(tiedoksiannettu numerolla K(2004) 2591)
(ETA:n kannalta merkityksellinen teksti)
(2004/545/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (1) (radiotaajuuspäätös) ja erityisesti sen 4 artiklan 3 kohdan,
sekä katsoo seuraavaa:
(1)
Neuvostolle ja Euroopan parlamentille 15. syyskuuta 2003 antamassaan tiedonannossa Turvallisia ja älykkäitä ajoneuvoja tieto- ja viestintätekniikan avulla (2) komissio ilmaisi aikomuksensa parantaa tieturvallisuutta Euroopassa; tämä aikomus kehittyi eSafety-aloitteeksi. Parannuksiin voidaan päästä varsinkin käyttämällä uutta tiedonsiirtotekniikkaa ja tieliikenteen älykkäitä turvajärjestelmiä, kuten autojen lyhyen kantaman tutkalaitteita (Short-Range Radar, SRR). Myös neuvosto peräänkuulutti tieturvallisuudesta 5. joulukuuta 2003 antamissaan päätelmissä (3) ajoneuvoturvallisuuden parantamista edistämällä elektronisten turvajärjestelmien kaltaista uutta teknologiaa.
(2)
Lyhyen kantaman tutkalaitteiden nopea ja koordinoitu kehittäminen ja käyttöönotto yhteisössä edellyttää, että niitä varten saadaan viipymättä ja pysyvästi käyttöön yhdenmukaistetut radiotaajuudet, jotta alan teollisuus voi luottavaisin mielin tehdä tarvittavat investoinnit.
(3)
Tällaista yhdenmukaistamista silmällä pitäen komissio antoi 5. elokuuta 2003 Euroopan telehallintojen neuvottelukunnalle CEPTille päätöksen 676/2002/EY 4 artiklan 2 kohdan nojalla toimeksi (4) määritellä tarvittavat radiotaajuudet ja helpottaa näin autojen lyhyen kantaman tutkalaitteiden koordinoitua käyttöönottoa.
(4)
Toimeksiannon pohjalta CEPT on sähköisen viestinnän komiteansa kautta yksilöinyt 79 GHz:n taajuusalueen sopivimmaksi taajuusalueeksi lyhyen kantaman tutkajärjestelmien pitkän aikavälin jatkuvaa kehittämistä ja käyttöä varten. Sähköisen viestinnän komitean mukaan kyseisen taajuusalueen käytössä periaatteena olisi oltava häiriöttömyys ja suojaamattomuus Kansainvälisen teleliiton radio-ohjesäännön ja sähköisen viestinnän komitean päätöksessään 19. maaliskuuta 2004 esittämien teknisten ehtojen mukaisesti.
(5)
Pysyvän pitkän aikavälin taajuusalueen osoittamista lyhyen kantaman tutkajärjestelmille koskevan CEPTille annetun toimeksiannon tulokset ovat hyväksyttäviä ja ne olisi määrättävä sovellettaviksi yhteisössä, jotta voitaisiin varmistaa tämän alan sisämarkkinoiden synnyn ja toiminnan edellytyksenä olevien radiotaajuuksien saatavuus ja tehokas käyttö. Näin ollen lyhyen kantaman tutkajärjestelmien toiminta 79 GHz:n taajuusalueella olisi sallittava mahdollisimman nopeasti ja viimeistään 1. tammikuuta 2005 mennessä, jotta alan teollisuus lähtisi kehittämään, valmistamaan ja markkinoimaan kyseisellä taajuusalueella toimivia SRR-laitteita.
(6)
Lyhyen kantaman tutkajärjestelmissä on asianmukaisesti kiinnitettävä huomiota käyttäjään ja muihin henkilöihin kohdistuviin terveysvaikutuksiin ja otettava erityisesti huomioon väestön sähkömagneettisille kentille (0 Hz-300 GHz) altistumisen rajoittamisesta 12 päivänä heinäkuuta 1999 annettu neuvoston suositus 1999/519/EY (5) sekä radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetun Euroopan parlamentin ja neuvoston direktiivin 1999/5/EY (6) 3 artiklan 1 kohdan a alakohta.
(7)
Tässä päätöksessä säädetyt toimenpiteet ovat radiotaajuuskomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tämän päätöksen tarkoituksena on yhdenmukaistaa ehdot 79 GHz:n taajuusalueen saatavuudelle ja tehokkaalle käytölle autojen lyhyen kantaman tutkalaitteita varten.
2 artikla
Tässä päätöksessä sovelletaan seuraavia määritelmiä:
a)
”79 GHz:n taajuusalueella” tarkoitetaan 77 gigahertsin ja 81 gigahertsin välistä taajuuskaistaa;
b)
”autojen lyhyen kantaman tutkalaitteilla” tarkoitetaan laitteita, joiden avulla toteutetaan tieajoneuvoihin tutkatoiminteita törmäysten ehkäisyä ja liikenneturvallisuussovelluksia varten;
c)
”häiriöttömyyden ja suojaamattomuuden periaatteella” tarkoitetaan, että taajuuskaistan muille käyttäjille ei saa aiheuttaa haitallisia häiriöitä, eikä voida olettaa suojaa muista kyseisellä taajuusalueella toimivista järjestelmistä aiheutuvilta haitallisilta häiriöiltä.
3 artikla
Kyseinen 79 GHz:n taajuusalue on osoitettava autojen lyhyen kantaman tutkalaitteille ja sen on oltava niiden käytettävissä häiriöttömyyden ja suojaamattomuuden periaatteen mukaisesti mahdollisimman pian ja viimeistään 1 päivään tammikuuta 2005 mennessä.
Suurin keskimääräinen spektrin tehotiheys on - 3dBm/MHz EIRP (effective isotropic radiated power) huipputeholla 55 dBm EIRP.
Yhden lyhyen kantaman tutkan toiminnasta aiheutuva suurin keskimääräinen spektrin tehotiheys ajoneuvon ulkopuolella saa olla enintään - 9 dBm/MHz EIRP.
4 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä heinäkuuta 2004.

Labels: 12
8